**Α Ν Α Κ Ο Ι Ν Ω Σ Η**

**ΥΠΟΥΡΓΕΙΟ ΕΡΓΑΣΙΑΣ, ΠΡΟΝΟΙΑΣ ΚΑΙ ΚΟΙΝΩΝΙΚΩΝ ΑΣΦΑΛΙΣΕΩΝ**

**ΣΧΕΔΙΟ ΕΠΙΧΟΡΗΓΗΣΗΣ ΔΙΑΚΟΠΩΝ ΧΑΜΗΛΟΣΥΝΤΑΞΙΟΥΧΩΝ ΣΕ ΞΕΝΟΔΟΧΕΙΑ ΤΩΝ ΟΡΕΙΝΩΝ ΘΕΡΕΤΡΩΝ ΚΑΙ ΤΟΥ ΠΥΡΓΟΥ ΤΗΛΛΥΡΙΑΣ 2017/2018**

Το Υπουργείο Εργασίας, Πρόνοιας και Κοινωνικών Ασφαλίσεων ανακοινώνει την έναρξη εφαρμογής του Σχεδίου Επιχορήγησης Διακοπών Χαμηλοσυνταξιούχων.

Σκοπός του Σχεδίου είναι η επιχορήγηση της διαμονής και διατροφής δικαιούχων του Σχεδίου Ενίσχυσης Συνταξιούχων με Χαμηλά Εισοδήματα και χαμηλοσυνταξιούχων που είναι δικαιούχοι του Ελάχιστου Εγγυημένου Εισοδήματος καθώς και των εξαρτωμένων τους σε ξενοδοχεία Ορεινών Θερέτρων και του Πύργου Τηλλυρίας, νοουμένου ότι δεν κατοικούν στις περιοχές Ορεινών Θερέτρων και του Πύργου Τηλλυρίας.

Η επιχορήγηση θα παρέχεται για τρεις (3) διανυκτερεύσεις, από Δευτέρα μέχρι Πέμπτη κατά την περίοδο από 1 Νοεμβρίου 2017 μέχρι 28 Φεβρουαρίου 2018 και το ανώτατο ύψος της επιχορήγησης θα ανέρχεται σε σαράντα πέντε ευρώ (€45) ημερησίως για κάθε πρόσωπο.

Στο υπό αναφορά Σχέδιο θα συμμετέχουν ξενοδοχεία των Ορεινών Θερέτρων και του Πύργου Τηλλυρίας που θα προσφέρουν διαμονή και πλήρη διατροφή σε μειωμένες τιμές. Τα εν λόγω ξενοδοχεία διαθέτουν άδεια λειτουργίας για τα έτη 2017 και 2018 ή πληρούν τους όρους Ασφάλειας και Υγείας που τίθενται από τον Κυπριακό Οργανισμό Τουρισμού.

Οι ενδιαφερόμενοι μπορούν να προμηθευτούν το έντυπο της δήλωσης για συμμετοχή στο Σχέδιο από όλα τα Κέντρα Εξυπηρέτησης του Πολίτη, τα γραφεία των Υπηρεσιών Κοινωνικής Ευημερίας, τα κατά τόπους Ταχυδρομικά Γραφεία και από την ιστοσελίδα του Υπουργείου Εργασίας, Πρόνοιας και Κοινωνικών Ασφαλίσεων, [www.mlsi.gov.cy](http://www.mlsi.gov.cy) . Μαζί με το έντυπο διατίθεται κατάλογος με τα ξενοδοχεία που συμμετέχουν και πληροφορίες σε σχέση με το Σχέδιο.

Οι δηλώσεις για συμμετοχή στο Σχέδιο θα πρέπει να υποβληθούν, δεόντως συμπληρωμένες και υπογεγραμμένες από τον δικαιούχο Χαμηλοσυνταξιούχο, στα γραφεία του ταξιδιωτικού γραφείου Holiday Tours (Γρηγόρη Αυξεντίου 4, 1100 Άγιος Δομέτιος, Λευκωσία, τηλ.: 22666888, φαξ: 22674390, ηλεκτρ. διεύθυνση: [lydia@holidaytours.com.cy](mailto:lydia@holidaytours.com.cy) ), **από τη Δευτέρα 23 Οκτωβρίου 2017** **μέχρι και την Κυριακή, 31 Δεκεμβρίου 2017**.

**Σημειώνεται ότι θα τηρηθεί αυστηρά σειρά προτεραιότητας καθόσον αφορά τη συμμετοχή στο Σχέδιο και την επιλογή ξενοδοχείου προτίμησης.** **Το Σχέδιο τερματίζεται με την εξάντληση του ποσού που έχει αποφασισθεί για την εφαρμογή του, χωρίς οποιαδήποτε προσωπική ενημέρωση.**

19 Οκτωβρίου 2017